Denne artikkelen omhandler filmen fra 1972.  For den antikke greske komedien av Aristofanes, se Froskene (Aristofanes).

***Froskene*** (originaltittel: *Frogs*) er en amerikansk science fiction-grøsser fra 1972 regissert av George McCowan. Filmen handler om en bitter aldrende millionær som opplever å få sitt overdådige landsted i Florida invadert av alle slags insekter og krypdyr. Det viser seg at forurensing er årsaken til krypdyrenes inntog og aggressive fremferd. En naturfotograf skjønner hvordan det henger sammen. Hovedrollene spilles av Ray Milland, Sam Elliott, Joan Van Ark og Adam Roarke.

*Froskene* kan beskrives som en økologisk grøsser der naturen slår tilbake mot menneskeheten etter å ha blitt utsatt for giftutslipp. Denne subsjangeren oppnådde en viss popularitet på 1970-tallet.

Handling
--------

Jason Crockett er en gretten, bitter og handikappet millionær som har samlet barn og barnebarn på det avsidesliggende familiestedet sitt i Florida for å feire fødselsdagen sin. Samtidig med dette er frilans-fotografen Pickett Smith i ferd med å lage en artikkel om forurensning i området. Industrimagnaten Crockett er på sin side ikke opptatt av forurensning og hater dyr. Etterhvert blir den ene etter den andre av hans slektninger drept av insekt og andre kryp. Det viser seg at frosker, slanger og andre kryp er i ferd med å samle seg i store mengder og angriper mennesker i området.

Om filmen
---------

*Froskene* er en skrekkfilm som spiller på elementer som forurensning og industriutslipp, og om hvordan naturen tilslutt kan slå tilbake mot menneskeheten og deres moderne forbrukermentalitet. Filmen har hentet noe inspirasjon fra Alfred Hitchcocks film *Fuglene* fra 1963.

Den ble innspilt i Walton County i Florida.

### Filmanmelderne

*Froskene* fikk lunken mottakelse av kritikerne, noe som gjenspeiles i at den bare har fått 29 % på Rotten Tomatoes.

Filmsiden Apolloguide likte den dårlig og omtaler den blant annet med adjektivene: «*Tåpelig film som aldri blir skummel, og heller ikke dårlig nok til å bli ufrivillig morsom*». The SF, Horror and Fantasy Film Review er noe mer moderat i sin kritikk, men poengterer at de fleste karakterene er noe en-dimensjonale og at filmen ikke virker å ha noen målsetning. Den roses imidlertid for sine skildringer av naturen. Samme side påpeker at enkelte filmkritikere lovpriste den da den ble sluppet i USA. Video Graveyard stiller seg også negativ til filmen og skriver blant annet at: «*Dessverre var det beste med filmen selve slagordet («Today the pond, tomorrow the World!»), og filmplakaten der man får se en menneskehånd stikke ut av kjeften til en gigantisk frosk*». De gir imidlertid noe ros for skuespillerprestasjonene til de fremste karakterene i filmen. Amerikanske TV Guide omtaler den både som «Tåpelig og effektiv». I negativ retning påpeker de at: «...filmen gir ikke noen forklaring på hvorfor dyrene angriper». Svenske Fanatisk Film er for det meste positiv og skriver blant annet «*Den här filmen är helt klart ett kompetent hantverk utan att för den sakens skull bli någon riktig höjdare*», og videre «*Man kan väl säga vad man vill om filmen och man kan väl ha olika åsikter om den och dess budskap är skrämmande eller inte, men att filmen innehåller många vackra bilder på djuren råder det ingen som helst tvekan om*».

### Popularitet

Ifølge The SF, Horror and Fantasy Film Review ble filmen en moderat kommersiell suksess.

### Norge

Filmen gikk på kino under tittelen *Froskene*. Den utgitt på video av Mayco i 1982 under originaltittelen.

I rollene
---------

(utvalg)

* Ray Milland ... Jason Crockett
* Sam Elliott ... Pickett Smith
* Joan Van Ark ... Karen Crockett
* Adam Roarke ... Clint Crockett
* Judy Pace ... Bella Garrington
* Lynn Borden ... Jenny Crockett
* Mae Mercer ... Maybelle
* David Gilliam ... Michael Martindale
* Nicholas Cortland ... Kenneth Martindale
* George Skaff ... Stuart Martindale

Referanser
----------

1. ↑  «Frogs (1972) - George McCowan | Synopsis, Characteristics, Moods, Themes and Related». *AllMovie* **(engelsk)**. Besøkt 11. april 2019.
2. ↑  «Frogs (1972)». *Rotten Tomatoes* **(engelsk)**. Besøkt 13. juni 2019.
3. ↑  Weinberg, Scott. «Frogs». Apolloguide. Arkivert fra originalen 5. august 2006. Besøkt 16. mai 2008. «*This movie is just dumb. It’s not scary, and it’s not really bad enough to be truly funny*»
4. ↑  Scheib, Richard (1990). «FROGS». The SF, Horror and Fantasy Film Review. Besøkt 16. mai 2008. «*...of the victims who are so one-dimensionally crafted...*»
5. ↑  Hartley, Chris (18. januar 2005). «Frogs». Video Graveyard. Besøkt 16. mai 2008. «*It's just too bad that the best parts of Frogs happen to be its tagline...*»
6. ↑  «Frogs: Review». TV Guide. Besøkt 16. mai 2008. «*...this silly-sounding revenge-of-nature film is surprisingly effective*»
7. ↑  Söderberg, Tommy. «Frogs». Fanatisk Film. Besøkt 16. mai 2008. «*Den här filmen är helt klart ett kompetent hantverk* »
8. ↑  Scheib, Richard (1990). «FROGS». The SF, Horror and Fantasy Film Review. Besøkt 16. mai 2008. «*Frogs was a modest hit when it came out.*»
9. ↑  Harald, Alf. «Walthers Video Og CineHollywood (Norske Utgivelser) | Norsk VHS.com» **(engelsk)**. Besøkt 11. april 2019.

Eksterne lenker
---------------

* (en) *Froskene* på Internet Movie Database Rediger på Wikidata

* (sv) *Froskene* i Svensk Filmdatabas Rediger på Wikidata

* (da) *Froskene* i Danmark Nationale Filminstitut Rediger på Wikidata

* (en) *Froskene* på AllMovie Rediger på Wikidata

* (fr) *Froskene* på Allociné Rediger på Wikidata

* (nl) *Froskene* på MovieMeter Rediger på Wikidata

* (en) *Froskene* på Turner Classic Movies Rediger på Wikidata

* (en) *Froskene* på American Film Institute Rediger på Wikidata

* (en) *Froskene* på Rotten Tomatoes Rediger på Wikidata

* (en) *Froskene* på Metacritic Rediger på Wikidata